《酬友封话旧叙怀十二韵（依次重用为韵）》
唐代·元稹

风波千里别，书信二年稀。乍见悲兼喜，犹惊是与非。

身名判作梦，杯盏莫相违。草馆同床宿，沙头待月归。

春深乡路远，老去宦情微。魏阙何由到，荆州且共依。

人欺翻省事，官冷易藏威。但拟驯鸥鸟，无因用弩机。

开张图卷轴，颠倒醉衫衣。莼菜银丝嫩，鲈鱼雪片肥。

怜君诗似涌，赠我笔如飞。会遣诸伶唱，篇篇入禁闱。

作者简介：元稹（779年－831年，或唐代宗大历十四年至文宗大和五年），字微之，别字威明，唐洛阳人（今河南洛阳）。父元宽，母郑氏。为北魏宗室鲜卑族拓跋部后裔，是什翼犍之十四世孙。早年和白居易共同提倡“新乐府”。世人常把他和白居易并称“元白”。